
 20.12.2016
 BG
 Официален вестник на Европейския съюз
 L 345/27
 РЕГЛАМЕНТ ЗА ИЗПЪЛНЕНИЕ (ЕС) 2016/2304 НА КОМИСИЯТА
 от 19 декември 2016 година
 относно условията, структурата, периодичността и показателите за оценка на докладите за качеството на предаваните данни в съответствие с Регламент (ЕС) No 549/2013 на Европейския парламент и на Съвета
 (текст от значение за ЕИП)
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕС) No 549/2013 на Европейския парламент и на Съвета от 21 май 2013 г. относно Европейската система от национални и регионални сметки в Европейския съюз (1), и по-специално член 4, параграф 3 от него,
 като има предвид, че:
 (1)
 С Регламент (ЕС) No 549/2013 се създава Европейската система от сметки 2010 („ЕСС 2010“), която установява програма, определяща сроковете, в които държавите членки предават на Комисията сметките и таблиците, изготвяни в съответствие с изложената в същия регламент методика.
 (2)
 В съответствие с член 4 от Регламент (ЕС) No 549/2013 по отношение на данните, попадащи в обхвата на посочения регламент, се прилагат критериите за качество, посочени в член 12, параграф 1 от Регламент (ЕО) No 223/2009 на Европейския парламент и на Съвета (2). Държавите членки трябва да представят на Комисията доклад за качеството на предаваните данни за националните и регионалните сметки.
 (3)
 На държавите членки бяха предоставени временни дерогации в съответствие с Решение за изпълнение 2014/403/ЕС на Комисията (3). Поради това съдържанието на докладите за качеството, които Комисията изисква държавите членки да представят, следва да бъдат приведени в съответствие с тези дерогации. Изискването да се предоставят доклади за качеството следва да бъде въведено постепенно до 2021 г., за да се даде време на държавите членки да довършат необходимото значително адаптиране за въвеждане на ЕСС 2010 в националните статистически системи.
 (4)
 В съответствие с член 4, параграф 3 от Регламент (ЕС) No 549/2013, както и за целите на прилагането на критериите за качество, посочени в член 4, параграф 1 от същия регламент, условията, структурата, периодичността и показателите за оценка на докладите за качеството, които се предоставят от държавите членки, следва да бъдат определени от Комисията посредством актове за изпълнение.
 (5)
 Тъй като информацията в докладите за качеството относно националните и регионалните сметки следва да се основава на публикуваните от Комисията (Евростат) стандарти на Европейската статистическа система за докладване относно качеството, приложението към настоящия регламент следва да се изготви в съответствие с тези стандарти. Вече представената от държавите членки информация относно прилагането на ЕСС 2010 следва да бъде повторно използвана от Комисията и не следва да бъде изисквана в докладите за качеството.
 (6)
 Мерките, предвидени в настоящия регламент, са в съответствие със становището на Комитета на Европейската статистическа система,
 ПРИЕ НАСТОЯЩИЯ РЕГЛАМЕНТ:
 Член 1
 Докладът за качеството относно националните и регионалните сметки, посочен в член 4, параграф 2 от Регламент (ЕС) No 549/2013, обхваща данните, изпращани от държавите членки в съответствие с програмата за предаване на данни по ЕСС 2010, определена в приложение Б към Регламент (ЕС) No 549/2013, за годината, предхождаща годината на доклада.
 Държавите членки предоставят доклада за качеството на годишна база.
